Imtella' Frar 3, 2021 - Aġġornata 3 Ta' Frar, 2021 6:15pm Il-Kap tal-Oppożizzjoni u tal-Partit Nazzjonalista Bernard Grech wieġeb mistoqsijiet mill-ġurnalisti dwar għadd ta' temi, fosthom l-Uffiċċju Nazzjonali tal-Awditur Ġenerali, il-PBS u r-riżenji minn kumitati sezzjonali tal-Partit Nazzjonalista. Waqt żjara fl-Uffiċċju tal-Awditur Ġenerali , TVM staqsa lil Dr Grech x'jemmen li l-Awditur għandu jinvestiga iktar minn dak li qed jinvestiga issa, b'Dr Grech jirreferi għal stħarriġ dwar il-faqar u jesprimi l-fehma li hemm bżonn li nimxu iktar f'din id-direzzjoni, kif ukoll iktar rapporti li jikkonċernaw l-integrità tal-uffiċjali pubbliċi. Mistoqsi dwar intervista miegħu li xxanderet fuq il-PBS u li dwarha l-PN ressaq ilment mal-Awtorità tax-Xandir, Dr Grech qal li l-PBS għandu jitratta bl-istess mod lill-Prim Ministru u lill-Kap tal-Oppożizzjoni, u li l-partit se jirrispetta d-deċiżjoni tal-awtorità. Dr Grech ċaħad li l-Partit Nazzjonalista għandu l-istess problemi ta' xhur ilu, u sostna li huwa partit magħqud. B'referenza għal riżenji minn kumitati sezzjonali, Dr Grech qal li ta struzzjonijiet biex jiltaqa' ma' dawn il-persuni li qal għadhom jappoġġjaw lil Adrian Delia.